John Valeurs årsindkomst er på næsten 800.000 kroner, og han har en formue på fem millioner. Men da han søgte om et lån i friværdien i sit 300 kvadratmeter store hus på Stevns på Sydsjælland, fik han nej fra Realkredit Danmark.



»Det virker fuldkommen langt ude. Hvis det havde været i 2006, havde de stået på nakken af hinanden for at låne mig penge«, siger John Valeur.





Lånet skulle have været brugt til at betale dyrere bankgæld af med og dermed mindske renteudgifter.

Årsagen til, at John Valeur ikke blot betaler bankgælden med sin formue, er, at formuen er bundet i ejendomme og værdipapirer. Da han investerede sine penge, havde han aldrig forestillet sig, at det senere kunne blive et problem at få et lån.